Publisert: 08. januar 2019, kl. 07:24
Mellom 250 og 300 personer fra Østfold har foreløpig meldt seg på kveldens fakkeldemonstrasjon som starter ved Youngtoret og ender foran Stortinget mot ulv.
Det opplyser Nrk Østfold. Bondelagsleder Svend Arild Uvaag har tidligere uttalt at målet er minst 500 østfoldinger.
– Vi mener at regjeringa må etterleve Stortingets bestandsmål for rovdyrbestandene, og ikke etablere Østfold som et ulvereservat. Bli med bussene som går inn til Oslo, uttaler aksjonistene.
I samarbeid med Norsk Jeger- og Fiskerforbund (NJFF) Østfold, Folkeaksjonen mot ny rovdyrpolitikk (FNR), Glommen Skog, Østfold Sau og Geit, samt Østfold Bonde- og Småbrukarlag, setter Østfold Bondelag opp busser til arrangementet. Flere avganger er fra Indre Østfold.